钦定古今图书集成/明伦汇编/官常典/第784卷 > 袁廓
## 钦定古今图书集成/明伦汇编/官常典/第784卷 > 袁廓

按《宋史》本传：“廓，剑州梓潼人。在蜀举进士及第，入宋
补双流县主簿，又为西平县主簿。勾稽漏籍，得民丁
万馀。州将荐其勤职，就迁上蔡令。又以课最擢太子
右赞善大夫，令于御史府分领推事，掌榷货务。”廓性
夸敢大言，好诋讦，太祖以奇士待之。太宗即位，迁
殿中丞，出知楚州。归掌京师市征，岁中增课数万缗。
上嘉之，赐绯鱼，赉钱百万。会钱俶尽籍土宇以献，命
廓按籍浙中诸州军仓库之物，悉输京师，得以便宜
从事。仍诏每公宴别席而坐，以宠异之。复命知郓州，
会河决，溢入城，浸居人庐舍，至冬月结为冰。廓大发
民凿取，以竹舆舁出城散积之。使者至，谓其有略，致
水不入城，乃以状闻，拜监察御史。至春冻解，州地下
流澌溢入为民患。会秦王廷美迁置房州，以崇仪副
使阎彦进知州事，廓通判州事，并赐白金三百两。廓
俄转殿中侍御史，召为户部判官，命与陈恕、李惟清
专计度刍粮事。改户部员外郎，又为度支判官，籍田，
转本曹郎中，判户部勾院。廓强项好争，数与判使等
较曲直于上前，声气俱厉，上每优容之。然勾稽精密，
由是部领拥积，为郡吏所诉，诏御史辨问。廓谒见宰
相赵普，自理。属郑州团练使侯莫陈利用得罪，廓尝
与利用书札往还稔昵，普谓之曰：“职司常事，此不足
云，与利用交结款密，于理可乎？”廓惊惭泣下，不能对。
数日，出知温州，就迁鸿胪少卿。同郡袁仁甫，掌州之
关征，素以宗盟之分，颇相亲善，一旦不协，互有论奏。
上遣光禄寺丞牛韶往按验，韶至，并摄系狱置对。上
疑廓被诬，驿召赴阙。廓性刚褊，被诘治峻急，诏书未
至，以愤死。上闻，甚追悼之。复验仁甫所诉，多无实状，
免韶官，贬仁甫商州长史。赠廓右谏议大夫，录其子
丘贺为奉礼郎。始十岁，上犹念廓不已，又诏削仁甫
名籍，配隶商州。